CELEX: 62013CN0291
Language: et
Date: 2013-05-27 00:00:00
Title: Kohtuasi C-291/13: Eelotsusetaotlus, mille on esitanud Eparchiako Dikastirio Lefkosias (Küpros) 27. mail 2013 — Sotiris Papasavvas versus O Fileleftheros Dimosia Etaireia Ltd, Takis Kounnafi ja Giorgos Sertis

20.7.2013   
            
            
               ET
            
            
               Euroopa Liidu Teataja
            
            
               C 207/33
            
         Eelotsusetaotlus, mille on esitanud Eparchiako Dikastirio Lefkosias (Küpros) 27. mail 2013 — Sotiris Papasavvas versus O Fileleftheros Dimosia Etaireia Ltd, Takis Kounnafi ja Giorgos Sertis
   (Kohtuasi C-291/13)
   2013/C 207/56
   Kohtumenetluse keel: kreeka
   
      Eelotsusetaotluse esitanud kohus
   
   Eparchiako Dikastirio Lefkosias
   
      Põhikohtuasja pooled
   
   
      Hageja: Sotiris Papasavvas
   
      Kostjad: O Fileleftheros Dimosia Etaireia Ltd, Takis Kounnafi ja Giorgos Sertis
   
      Eelotsuse küsimused
   
   
               1.
            
            
               Kuivõrd liikmesriikide õigusnormid au teotamise valdkonnas mõjutavad infoühiskonna teenuste elektroonilisel teel osutamise suutlikkust nii liikmesriigi tasandil kui ka EL-i siseselt, siis kas neid norme võib pidada direktiivi 2000/31/EÜ rakendamise mõttes infoühiskonna teenuste osutamise piiranguks?
            
         
               2.
            
            
               Kui vastus esimesele küsimusele on jaatav, siis kas direktiivi 2000/31/EÜ artiklid 12, 13 ja 14, mis reguleerivad vastutust, on kohaldatavad ka eraõiguslike isikute vahelistes tsiviilõiguslikes küsimustes nagu tsiviilvastuse kohaldamine au teotamise korral või on need piiratud tsiviilvastutusega äritehingute/tarbijalepingute valdkonnas?
            
         
               3.
            
            
               Arvestades direktiivi 2000/31/EÜ artikleid 12, 13 ja 14, mis reguleerivad infoühiskonna teenuse osutajate vastutust ning võttes arvesse asjaolu, et paljudes liikmesriikides on kohtumenetluse alustamine selle eelduseks, et esialgse õiguskaitse määrusega saaks kehtestada keelumeetme, mis jääb kehtima kuni menetluse lõpuni, siis millises ulatuses tuleneb neist sätetest individuaalseid õigusi, millele saab enese kaitseks tugineda tsiviilasjas esitatud hagi kontekstis või siis — kas need kujutavad endast seaduslikke takistusi niisuguse hagi esitamise teel?
            
         
               4.
            
            
               Kas direktiivi 2000/31/EÜ artiklis 2 ja direktiivi 98/34/EÜ (muudetud direktiiviga 98/48/EÜ) artikli 1 lõikes 2 sisalduvad mõisted „infoühiskonna teenus” ja „(infoühiskonna teenuse) osutaja” on kohaldatavad on-line teabeteenusele, mille eest ei tasu mitte otse teenuse saaja, vaid mille eest tasutakse kaudselt, veebisaidil ilmuva ärilise eesmärgiga reklaami kaudu?
            
         
               5.
            
            
               Arvestades direktiivi 2000/31/EÜ artiklis 2 ja direktiivi 98/34/EÜ (muudetud direktiiviga 98/48/EÜ) artikli 1 lõikes 2 sisalduva mõiste „(infoühiskonna teenuse) osutaja” määratlust, siis millises ulatuses on võimalik leida, et allpool loetletud juhtumid hõlmavad „pelka edastamist” või „vahemällu salvestamist” või siis „teabe talletamist” direktiivi 2000/31/EÜ artiklite 12, 13 ja 14 mõttes:
               
                           a)
                        
                        
                           ajaleht, millel on tasuta ligipääsetav veebisait, millel avaldatakse trükitud ajalehe elektrooniline väljaanne kõigi seal ilmunud artiklite ja reklaamiga kas PDF-vormingus või muus analoogses elektroonilises vormingus;
                        
                     
                           b)
                        
                        
                           vabalt ligipääsetav on-line ajaleht, mille pakkuja saab tasu tänu veebisaidil ilmuvale reklaamile. On-line ajalehes avaldatud teave pärineb ajalehe töötajatelt ja/või sõltumatutelt ajakirjanikelt;
                        
                     
                           c)
                        
                        
                           tasuline veebisait, mis pakub üht eelmistes punktides a ja b mainitud teenustest.